କେନ୍ଦ୍ରାପଡା, ଫେବ୍ରୁଆରୀ ୧୧ (ଲୋକାଲ ୱାୟାର): ରାଜ୍ୟରେ ଅଧାରୁ ଅଧିକ ମଞ୍ଜୁରୀପ୍ରାପ୍ତ ଡାକ୍ତର ପଦବୀ ଫାଙ୍କା ପଡିଛି ।
ଚିକିତ୍ସା ଉପକରଣ ଓ ଔଷଧ କିଣାରେ ବଡ ଧରଣର ଦୁର୍ନୀତି ହୋଇଛି । ଏସବୁ ପ୍ରତି ସରକାର ଆଖିବୁଜି ଦେଇଥିବାରୁ ରାଜ୍ୟର ସ୍ୱାସ୍ଥ୍ୟ ସେବା ଭୁଷୁଡି ପଡିଲାଣି ବୋଲି ପିସିସି ସଭାପତି ନିରଞ୍ଜନ ପଟ୍ଟନାୟକ ଅଭିଯୋଗ କରିଛନ୍ତି ।
କେନ୍ଦ୍ରାପଡାରେ ମେଡିକାଲ କଲେଜ ସ୍ଥାପନ ଦାବିରେ କଂଗ୍ରେସ ପକ୍ଷରୁ ଆୟୋଜିତ ସମ୍ମିଳନୀରେ ଯୋଗ ଦେଇ ପିସିସି ସଭାପତି ଏହା କହିଛନ୍ତି ।
ସେହିପରି ଗ୍ରାମାଚଂଳ ପ୍ରାଥମିକ ସ୍ୱାସ୍ଥ୍ୟ କେନ୍ଦ୍ରଗୁଡିକରେ ଡାକ୍ତର ନିଯୁକ୍ତ ହେଉନଥିବାରୁ ଲୋକେ ହନ୍ତସନ୍ତ ହେଉଛନ୍ତି ।
ଏସବୁ ସମସ୍ୟାକୁ ଦୃଷ୍ଟିରେ ରଖି ତଥା ଲୋକଙ୍କୁ ଉନ୍ନତ ସ୍ୱାସ୍ଥ୍ୟ ସେବା ଯୋଗାଇବାକୁ କେନ୍ଦ୍ରାପଡା ଜିଲ୍ଲାରେ ମେଡିକାଲ କଲେଜ ସ୍ଥାପନ ପାଇଁ ସରକାର ଆଗେଇ ଆସିବା ଉଚିତ ବୋଲି ପିସିସି ସଭାପତି ଆହ୍ୱାନ ଦେଇଛନ୍ତି ।
ସେହିପରି ବିଜେପି ସାମ୍ପ୍ରଦାୟିକତାକୁ ପ୍ରୋତ୍ସାହନ ଦେଉଛି । ଜାତି, ଧର୍ମକୁ ନେଇ ଲୋକଙ୍କ ମନରେ ବିଷର ମଞ୍ଜି ବୁଣୁଥିବା ରାଜନୈତିକ ଦଳଗୁଡିକ ପ୍ରତି ସତର୍କ ରହିବାକୁ ନିରଞ୍ଜନ ଲୋକଙ୍କୁ ପରାମର୍ଶ ଦେଇଛନ୍ତି ।
ରାଜ୍ୟର କିଛି ବୁ୍ୟରୋକ୍ରାଟ ଦଳୀୟ ବ୍ୟାପାରରେ ମୁଣ୍ଡ ଖେଳାଉଛନ୍ତି । ଦୁର୍ନୀତିଗ୍ରସ୍ତ ଅଧିକାରୀମାନେ ଲକ୍ଷ୍ଣଣରେଖା ଅତିକ୍ରମ କରୁଛନ୍ତି ।
ସରକାର କିଛି ଅଧିକାରୀଙ୍କ ଇସାରାରେ ପରିଚାଳିତ ହେଉଛି ବୋଲି ଏହି ସମ୍ମିଳନୀରେ ଯୋଗ ଦେଇଥିବା ବରିଷ୍ଠ କଂଗ୍ରେସ ନେତା ଓ ବିଧାୟକ ସୁରେଶ ରାଉତରାୟ କହିଛନ୍ତି ।
ପୂର୍ବତନ ମନ୍ତ୍ରୀ ଗଣେଶ୍ୱର ବେହେରା, ପୂର୍ବତନ ରାଜନଗର ବିଧାୟକ ଅଂଶୁମାନ ମହାନ୍ତି, କେନ୍ଦ୍ରାପଡା ମ୍ୟୁନିସିପାଲଟିର ପୂର୍ବତନ ଅଧ୍ୟକ୍ଷ ଆକବର ଅଲ୍ଲୀ ପ୍ରମୁଖ ସମ୍ମିଳନୀରେ ଭାଷଣ ଦେଇଥିଲେ ।
